Gupta-broers het nooit burgerskap gehad nie, sê Gigaba | Maroela Media
Gupta-broers het nooit burgerskap gehad nie, sê Gigaba
Malusi Gigaba, minister van binnelandse sake, het Dinsdag in die parlement gesê Ajay sowel as Atul Gupta het nié Suid-Afrikaanse burgerskap nie omdat hulle glo geweier het om hul Indiese burgerskap op te gee.
Gigaba het aan die parlementêre portefeuljekomitee oor binnelandse sake gesê slegs Ajay se vrou, ma en sy twee kinders het Suid-Afrikaanse burgerskap. Ajay en Atul het volgens hom permanente verblyfpermitte.
"Hulle [die Gupta-broers] is gevra om afstand te doen van hul Indiese burgerskap, waarna Ajay Gupta geweier het. Hy is daarom nie 'n burger van Suid-Afrika nie," het Gigaba gesê.
Die broers het appèl aangeteken waarna 'n departementele paneel weer na die saak gekyk het. Daar is glo bevind dat die gesin duisende werkers in Suid-Afrika in diens neem en by verskeie filantropiese aktiwiteite betrokke was.
"As ons van plan was om die Gupta-familie te bevoordeel en aan hulle burgerskap toe te staan ongeag wat die wet bepaal, sou ons nie gevra het dat hulle afstand doen van hul Indiese burgerskap nie," het hy gesê.
Gigaba en Mkuseli Apleni, direkteur-generaal van die departement van binnelandse sake, het gesê daar was geen manier om vooraf te weet dat die Gupta-familie betrokke sou wees by beweerde oortredings en misdade nie.
Op 'n vraag of Ajay, wat deur die polisie as 'n voortvlugtige beskou word omdat hy nie 'n ooreenkoms nagekom het om in die hof te verskyn nie, se verblyfpermit gekanselleer sal word, het Gigaba geantwoord: "Om te weet wat ons nou weet is nog nie voldoende om die permanente verblyfpermitte van die twee broers te kanselleer nie. Daar moet eers 'n amptelike proses in die hof aan die gang gesit word. Ons kan eers ná 'n hofuitspraak stappe doen."
Die Gupta-broers is al geruime tyd in die middelpunt oor bewerings van staatskaping. Die familie word ook beskuldig van bedrog in verband met Vrede-suiwelprojek en van die plundering van staatshulpbronne.
Belastinginspekteurs in Indië het Dinsdag 'n klopjag uitgevoer op eiendomme wat aan die Gupta-familie behoort, in verband met die vermoede dat hulle geld na hul land van oorsprong terugbring het, het 'n beampte gesê.
Volgens Times of India het Amrendra Kumar, 'n senior inkomstebelastingbeampte in Uttar Pradesh in Indië, gesê die Gupta-broers, Ajay, Atul en Rajesh, word daarvan verdink dat hulle maniere vind om "onwettige geld", wat hulle oorsee verdien het, na Indië te bring.
binnelandse sake Guptas Malusi Gigaba
Hof hoor oor gru-moord op ontvoerde kinders
Vier van ANN7 in hegtenis geneem
Skop net stof op: daar gaan absoluut niks met hulle gebeur nie! Die Guptas lag al die pad bank toe.
'Voldoende genoeg'? Is dit reg? As iets voldoende is dan is dit mos genoeg, dis onnodig om die twee woorde saam te gebruik. Ek sê maar net.
Gigaba lieg al weer, Die Gupta's het almal paspoorte wat wys hulle is 'n SA burger. Mens kan nie 'n SA paspoort kry as jy nie 'n burger is nie.
En tog het hul vanoggend op Enews foto's van hul pasoorte gewys waar dit DUIDELIK WYS hul is Suid AFrikaners!! Gigaba – dat mens jouself nou so in 'n hoek kan inlieg!
Jip, die kiesersregister wys ook hulle is geregistreer, jy kan nie 'n geregistreerde kieser wees as jy nie burgerskap het nie. Dink hierdie Gigaba regtig die publiek is te dom om hom uit te vang of Gigaba te dom om te weet hy word uitgevang?